初戰，泰使若干惠為右軍，與中軍破西兵，逐北數里。是時，東軍士有盜殺驢者，軍令應死。歡弗殺，將至并州決之。明日，復戰，奔西軍，告歡所在。泰募銳三千，皆執短兵，配大都督賀拔勝以攻之。東眾潰，歡失馬，赫連陽順下馬以授歡，與蒼頭馮文洛扶上，俱走，從者步騎六七人。追騎至，親信都督尉興敬曰：「王去矣，興敬腰邊百箭，足殺百人。」歡勉之曰：「事濟，以爾為懷州；若死，則用爾子。」興敬曰：「兒小，願用兄。」許之。興敬鬭，矢盡而死。勝識歡於行間，執槊與十三騎逐之，馳數里，槊刃垂及，呼曰：「賀六渾，賀拔破胡必殺汝！」歡氣殆絕，劉洪徽從旁射勝，中其二騎。勝槊將中歡，段韶從傍馳馬引弓反射，一箭橫射勝馬，斃之，歡遂免。勝歎曰：「今日不執弓矢，天也！」